Stesen LRT Jambatan Kota

Stesen LRT Jambatan Kota ialah stesen transit aliran ringan (LRT) di Klang, negeri Selangor, Malaysia. Stesen ini dikhidmat oleh LRT Laluan Shah Alam yang merupakan sebahagian daripada Sistem Transit Bersepadu Lembah Klang di Malaysia. Stesen ini dinamakan sempena sebuah jambatan ikonik daerah ini yang terletak berhampiran dengan stesen ini iaitu Jambatan Kota (atau Kota Bridge). Sebelum dikenali sebagai Jambatan Kota, stesen ini dinamakan sebagai Pasar Jawa (sehingga Mac 2026) dan Klang. Pengoperasian stesen serta laluan dibuka secara rasmi untuk perkhidmatan penumpang awam pada 29 Jun 2026. Sejarah dan Rancangan Asal Mengikut pelan awal yang telah dirangka, stesen LRT Jambatan Kota dirancang untuk dibina lebih berdekatan dengan stesen Komuter Klang yang membolehkan stesen LRT berkenaan menjadi stesen sambungan ke perkhidmatan Keretapi Tanah Melayu Berhad untuk KTM Komuter Laluan Tanjung Malim–Pelabuhan Klang. Tapak asal stesen LRT berada di Jalan Tengku Kelana, Little India dan nama Klang telah diberikan untuk stesen LRT ini. Walaubagaimanapun, memandangkan lokasi yang dirancang ini berada di kawasan yang sibuk dan sesak serta penduduk dan peniaga setempat mula menyuarakan bantahan atas faktor kepentingan sejarah di lokasi berkenaan, kerja-kerja merobohkan sebahagian lot kedai sebelum perang dan beberapa reruai perniagaan lain di sepanjang jalan yang sempit itu perlu dilaksanakan untuk pembinaan stesen LRT berkenaan. Berikutan bantahan dikemukakan kepada Prasarana Malaysia, tapak stesen LRT berpindah dari Jalan Tengku Kelana ke Jalan Jambatan Kota dan Jalan Pasar di utara Klang, yang menjadi pusat perniagaan utama di Klang. Lokasi baharu terletak bersebelahan dengan bangunan Emporium Makan yang terkenal. Namun disebabkan oleh kesukaran pembinaan bangunan stesen, bangunan tersebut dirobohkan bagi memberi laluan kepada pembinaan stesen ini. Ciri-ciri stesen Perkhidmatan Stesen LRT Jambatan Kota menyediakan perkhidmatan kereta api yang dikendalikan oleh Rapid Rail melalui Laluan Shah Alam, dan terletak di antara stesen Jalan Meru dan stesen Taman Selatan. Kod stesen bagi stesen ini ialah SA20. Lokasi stesen Stesen LRT Jambatan Kota terletak di dalam kawasan bidang kuasa Majlis Bandaraya Diraja Klang (MBDK), dan terletak berhampiran Jalan Pasar, Jalan Melayu-Jalan Raja Hassan, dan selari dengan Jalan Jambatan Kota (yang merupakan sebahagian daripada penjajaran Laluan Persekutuan Malaysia 2 dan Laluan Persekutuan Malaysia 5) yang juga berhampiran dengan Bulatan Kota. Stesen ini juga menyediakan perkhidmatan kepada penduduk di di Kawasan 1 Klang, Kawasan 6 Klang, Kampung Atap, Kampung Kuantan, Taman Bukit Kuda, Taman Kampung Kuantan, Taman Seng Chai, Kampung Bukit Kuda, Kampung Sungai Bertek, Kampung Sungai Pinang dan Pusat Bandar Klang Utara. Dalam pelan stesen yang dikeluarkan oleh Prasarana Malaysia, Stesen LRT Jambatan Kota terletak di bawah Jalan Jambatan Kota, serta terletak berhampiran dengan Bulatan Kota dan Bulatan Seratus pada bahagian utara. Pada bahagian barat stesen, terdapat Kompleks Pasar Jawa dan Masjid Bandar Diraja Klang Utara manakala pada bahagian timur stesen terdapat Persimpangan Jalan Tengku Kelana–Jalan Pos Baharu–Jalan Pasar, Hentian Bas dan Teksi Klang Utara (atau Hentian Klang sahaja) dan bangunan Wisma Hafiz. Walaupun tidak dilabelkan sebagai stesen pertukaran atau sambungan di peta transit rasmi, stesen ini ada sekitar 700 meter jarak jalan kaki ke stesen KTM Klang melalui Jambatan Musaeddin. Antara mercu tanda yang terletak berhampiran dengan stesen ini termasuk: Jambatan Kota Kompleks Pasar Jawa Masjid Bandar Diraja Klang Sungai Klang Pasar raya The Store Klang Pasar raya Shaw Centrepoint Jejantas Kota Lama Hentian Bas dan Teksi Klang Utara Wisma Hafiz Bangunan MBDK Plaza MBDK (atau Plaza Majlis Perbandaran Klang, Plaza MPK) Dewan Hamzah Sekolah Jenis Kebangsaan (Cina) Kong Hoe (SJKC Kong Hoe) Gedung Raja Abdullah Ibu Pejabat Polis Daerah (IPD) Klang Selatan Balai Bomba dan Penyelamat Kota Raja Masjid India Muslim Tengku Kelana Dataran Klang Sekolah Menengah Kebangsaan (Perempuan) Methodist (SMK (P) Methodist) Sekolah Menengah Pin Hwa Pelan stesen Stesen LRT Jambatan Kota adalah stesen bertingkat dengan tiga tingkat: aras tanah, aras legar, dan aras platform. Stesen ini mempunyai dua platform sisi di atas ruang legar untuk perkhidmatan laluan ini. Terdapat kemudahan bagi Orang Kurang Upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, braille di butang lif dan kaunter rendah untuk pengguna kerusi roda. Pintu masuk dan keluar Stesen LRT Jambatan Kota mempunyai dua pintu masuk/keluar. Kesalinghubungan Perkhidmatan bas Antara perkhidmatan bas untuk stesen ini ialah: T722 (LRT Jambatan Kota - Kampung Sungai Kandis) T725 (LRT Jambatan Kota - Kampung Sungai Udang) Terdapat hab bas yang berdekatan dengan stesen ini dan antara bas-bas yang berkhidmat ialah: Bas Wawasan Sutera 704 (ke Klang Sentral/Meru) Bas Wawasan Sutera 707 (ke Pelabuhan Barat) Bas Wawasan Sutera 710 (ke Klang Sentral/Meru) Bas Wawasan Sutera 730 (ke Banting) Bas Wawasan Sutera 740 (ke Kapar dan Kuala Selangor) Bas Causeway Link P701 (ke Pelabuhan Klang) Perkhidmatan van Rapid KL On-Demand turut disediakan untuk zon Taman Summit dan Teluk Gadong. Galeri Rujukan Pautan luar Laman web rasmi LRT3